RAISKAUSKRIISIKESKUS  TUKINAINEN
/TUKINAINEN RY

LAUSUNTO 
Hallituksen esitys Eduskunnalle laiksi rikosvahinkolain muuttamisesta

RIKOSVAHINKOLAIN MUUTTAMINEN
Oikeusministeriö on pyytänyt Raiskauskriisikeskus Tukinaiselta /Tukinainen ry:ltä lausuntoa luonnoksesta hallituksen esitykseksi laiksi rikosvahinkolain muuttamisesta. Lausuntonaan Tukinainen ry esittää seuraavaa:
Kärsimyskorvauksen enimmäismäärä
Rikosvahinkolain 9 pykälän 2 momentin muuttaminen kärsimyskorvauksen osalta siten, että valtion varoista voidaan suorittaa seksuaalirikoksen uhrille korvausta enintään 15000 euroa nykyisen 8800 euron asemesta on erittäin kannatettava muutos. Esityksen mukaan korvauksen enimmäismäärän voi saada sellaisissa tapauksissa, että alaikäinen on joutunut vakavan seksuaalirikoksen uhriksi. Tältä osin huomautamme, että yleisen tietämyksen mukaisesti kaikki lapsiin tai nuoriin kohdistuneet seksuaalirikokset ovat vakavia. Alle 16-vuotiaaseen kohdistunut seksuaalirikos tarkoittaa aina joko lapsen seksuaalista hyväksikäyttöä tai törkeää lapsen seksuaalista hyväksikäyttöä ja usein myös lapseen kohdistunutta raiskausta/raiskauksia. Toivottavasti oikeuskäytäntö tulee muodostumaan näiden rikosten osalta sellaiseksi, että 15000 euron korvaus henkisestä kärsimyksestä maksetaan aina näissä tapauksissa. Kun seksuaalinen hyväksikäyttö, raiskaus, törkeä raiskaus tai seksuaalipalvelujen ostaminen nuorelta on rikosnimikkeenä alaikäiseen kohdistuneen seksuaalirikoksen kohdalla, seuraukset voivat olla yhtä vakavia kuin alle 16-vuotiaaseen kohdistuneissa rikoksissa. Pääsääntöisesti myös näissä tapauksissa henkisen kärsimyksen enimmäismäärän korvaaminen tulisi olla itsestään selvää. Toivottavasti lain valmistelussa ei ole unohdettu paritusrikoksia, joiden kohteina myös 16-17-vuotiaat nuoret voivat olla. Pääsääntöisesti muutoin parituksen uhrit eivät nykyisen lainsäädännön mukaan ole oikeutettuja korvauksiin asianomistaja-aseman puuttumisen vuoksi.
Aika, jonka kuluessa korvausta tulee hakea
Nyt voimassa olevan rikosvahinkolain 25 pykälän nojalla korvausta voidaan hakea pääsääntöisesti 10 vuoden kuluessa rikoksesta, ellei asiaa ole käsitelty tuomioistuimessa. Erityisestä syystä voidaan maksaa korvausta tämän jälkeenkin (Rikosvahinkolaki 29.12.2005/1204). Rikosvahinkolakia nyt muutettaessa olisi tärkeää selventää lakia siten, että alaikäisiin kohdistuneet seksuaalirikokset ovat sellaisia rikoksia, joiden kohdalla korvausta maksetaan myös tuon määräajan jälkeen. Lapsena seksuaalirikoksen kohteeksi joutuneet uhrit jäävät erittäin usein vaille mitään oikeusturvaa sen vuoksi, että seksuaalirikos viranomaisten tietoon tullessaan katsotaan vanhentuneeksi. 
Seksuaalirikoksia koskevien erilaisten vanhentumissäännösten ja vuoteen 1999 asti voimassa olleen rikoslain seksuaalirikoksia koskevien lainkohtien tulkinnanvaraisuuden vuoksi monet lapsiin kohdistuneet seksuaalirikokset eivät päädy tuomioistuimiin. Monet sellaiset lapsiin kohdistuneet teot, jotka nykyisen lainsäädännön mukaan merkitsisivät törkeää lapsen seksuaalista hyväksikäyttöä, eivät kuitenkaan enää päädy tuomioistuimeen. Rikosprosessin kautta korvauksia ei ole siksi enää mahdollista saada ja erittäin harvoin myöskään siviilikanteella. Juuri lapsiin kohdistuneiden seksuaalirikosten osalta lainoppineet ovat muodostaneet erilaisia tulkintoja rikoslain (L 15.1.1971/16, 20 luku 3 §: lapseen kohdistuva haureus, törkeä lapseen kohdistuva haureus) lapsiin kohdistuvista seksuaalirikoksista (KKO 2005), minkä vuoksi uhrit tällä hetkellä jäävät vaille oikeusturvaa ja korvauksia törkeissäkin lapsiin kohdistuneissa seksuaalirikoksissa. Näihin sovelletaan myös rikosvahinkolakia 21.12.1973/935, 15 § (30.6.1995/931), jonka korvauksen maksamista koskeva lainkohta vastaa sisällöllisesti nykyistä lakia sellaisissa tapauksissa, joissa asia ei ole edennyt oikeuteen.  Edellä mainituista syistä lapset ja nuoret seksuaalirikosten uhreina eivät ole yhdenvertaisessa asemassa Suomessa, mikä on vakava puute oikeusjärjestelmässä.  Viimeistään nyt Suomen valtion tulee korjata tämä epäkohta rikosvahinkolakia muutettaessa. 

Ei muuta lausuttavaa luonnoksesta.

Helsingissä, syyskuun 1 päivänä 2010

Raiskauskriisikeskus Tukinainen  /Tukinainen ry